བོད་ནང་ཕྱི་ལོ་༡༩༥༩གསུམ་ཅུའི་དོན་རྐྱེན་དང་།དེ་རྗེས་ཕྱི་ཟླ་༣ཚེས་༡༢དང་།༡༧།༡༩།བཅས་སྐབས་སོ་སོར་རྒྱ་ནག་དམར་པོའི་སྲིད་གཞུང་ལ་ངོ་རྒོལ་གྱིས་སྐད་འབོད་བྱས་ཡོད་པ་དང་།ལྷག་པར་དུ་བོད་ཀྱི་བུད་མེད་ཚོས་འདུ་འཛོམས་ཆེན་པོ་གནང་བ་མ་ཟད།ཀུན་བཟང་ལགས་ཀྱིས་གཙོས་བོད་ཀྱི་སྐུ་སྐྱེས་མ་རྣམས་ཀྱིས་དཔའ་མཛངས་ཆེན་པོའི་ངང་ནས་རྒྱ་ནག་དམར་པོའི་གཞུང་ལ་ངོ་རྒོལ་གནང་བ་དང་།ངོ་རྒོལ་དེ་ཡང་འཚེ་མེད་ཞི་བའི་ཐོག་ནས་རྒྱ་མིའི་དཔོན་རིགས་རྣམས་བོད་ནས་ཕྱིར་ལོག་བྱེད་དགོས་པའི་ལས་འགུལ་རྣམ་དཔྱོད་དང་ལྡན་པ་སྤེལ་ཡོད་པ་རེད།ཕྱི་ལོ་༡༩༥༩ལོར་བཙན་བྱོལ་དུ་ཕེབས་རྗེས།ཀ་སྦུག་གཡས་གཡོན་དུ་ཡོད་པའི་སྐུ་སྐྱེས་མ་རྣམ་པ་ཚོས་སྔར་གྱི་ལོ་རྒྱུས་མུ་མཐུད་ཀྱིས་ཀ་རྡོར་བུད་མེད་ཚོགས་པ་བཙུགས་གནང་ཡོད།རྒྱ་ནག་གི་དཔོན་རིགས་ལྡི་ལིར་ཡོང་རྒྱུའི་གསལ་བསྒྲགས་ཐོས་པ་དང་ལམ་སེང་ཀ་སྦུག་ནས་ཐོན་ཏེ་སི་ལི་གུ་རི་བརྒྱུད་ལྡི་ལིར་འགྲོ་རྒྱུར་བཀག་སྡོམ་བྱས་སྟབས།ཁོང་རྣམ་པས་སི་ལི་གུ་རི་མེ་འཁོར་བབས་ཚུགས་སུ་ཞི་བའི་ངོ་རྒོལ་བྱས་ནས་མེ་འཁོར་སྐར་མ་༤༠ཙམ་རིང་འགྲུལ་བཞུད་བྱེད་མི་ཐུབ་པ་དང་།མཐར་མངའ་སྡེའི་གཞུང་གི་དཔོན་རིགས་རྣམས་དེ་གར་ཕེབས་ནས་ཁོང་རྣམས་ལ་རེ་སྐུལ་ཞུས་རྗེས་ངོ་རྒོལ་འཚམས་འཇོག་བྱས་པ་སོགས་ལོ་རྒྱུས་ནང་དངོས་སུ་མཇལ་རྒྱུ་ཡོད་རེད།ལོ་རྒྱུས་དེ་ཚོར་ང་ཚོ་ཚང་མས་དོ་སྣང་བྱེད་དགོས་པ་རེད་མ་གཏོགས་བུད་མེད་ལྷན་ཚོགས་གཅིག་པུས་བདག་པོ་རྒྱག་དགོས་རེད་ཅེས་ཟེར་རྒྱུ་ཡོད་མ་རེད།ང་རང་ཝ་ར་ཎ་སི་མཐོ་སློབ་ནང་སློབ་སྦྱོང་བྱེད་བཞིན་པའི་སྐབས།ཕྱི་ལོ་༡༩༨༥ལོར་སྐབས་དེའི་ཚོགས་གཙོ་བཀའ་ཟུར་རིན་ཆེན་མཁའ་འགྲོ་མཆོག་དང་།བུད་མེད་ལྷན་ཚོགས་ཀྱི་དབུས་རྒྱུན་རྣམ་པས་བོད་ཀྱི་བུད་མེད་ལྷན་ཚོགས་སྲ་བརྟན་ཡོང་རྒྱུར་དཔལ་འབྱོར་མཁོ་སྒྲུབ་གནང་བ་སོགས་མཇལ་རྒྱུ་བྱུང་སོང་།